CELEX: 62010TN0111
Language: sk
Date: 2010-03-03 00:00:00
Title: Vec T-111/10: Žaloba podaná 3. marca 2010 — Portugalsko/Komisia

1.5.2010   
            
            
               SK
            
            
               Úradný vestník Európskej únie
            
            
               C 113/72
            
         Žaloba podaná 3. marca 2010 — Portugalsko/Komisia
   (Vec T-111/10)
   2010/C 113/106
   Jazyk konania: portugalčina
   
      Účastníci konania
   
   
      Žalobkyňa: Portugalská republika (v zastúpení: N. Mimoso Ruiz a P. Moura Pinheiro, advokáti, a L. Inez Fernandes, splnomocnený zástupca)
   
      Žalovaná: Európska komisia
   
      Návrhy žalobkyne
   
   Portugalská republika podala 3. marca 2010 na Európsku komisiu žalobu podľa a na účely článku 263 ZFEÚ, prostredníctvom ktorej navrhuje zrušiť rozhodnutie Komisie K(2009) 10624 z 21. decembra 2009 o zrušení časti príspevku poskytnutého z Európskeho fondu pre regionálny rozvoj v prospech operačného programu „Modernizácia hospodárskej štruktúry“ CCI: 1994 PT 16 1 PO 004 (ex-FEDER ref. 94.12.09.004) v časti týkajúcej sa Uzatvorených investičných fondov turistických nehnuteľností (FIIT).
   
      Žalobné dôvody a hlavné tvrdenia
   
   Investičný fond nehnuteľností — vytvorený orgánmi na obdobie medzi 1. januárom 1994 a 31. decembrom 1999 po tom, ako Európska komisia schválila rámec pomoci Spoločenstva (RPS II) pre intervencie štrukturálnych fondov do regiónov, na ktoré sa vzťahuje Cieľ 1 —, bol prijatý na účel plnenia úloh Európskeho fondu pre regionálny rozvoj (EFRR).
   Nariadenie (EHS) č. 4254/88, zmenené a doplnené nariadením (EHS) č. 2083/93 na vykonanie nariadenia (EHS) č. 2052/88, pokiaľ ide o oblasti intervencie EFRR (1), stanovuje, že tento fond sa podieľa na rozvoji vnútorného potenciálu regiónov prostredníctvom opatrení, ktoré uľahčujú malým a stredným podnikom vstup na kapitálový trh. Rovnako ako poskytovanie záruk a nadobúdanie majetkových účastí, činnosti uvedené ako príklad v nariadení (EHS) č. 2083/93, aj investičný fond nehnuteľností predstavuje mechanizmus financovania, ktorý slúži na podporu a rozvoj činnosti malých a stredných podnikov.
   Účelom FIIT je najmä financovať malé a stredné podniky podnikajúce v Portugalsku v odvetví cestovného ruchu, ktoré všeobecne vlastnia významné nehnuteľnosti a majú problém získať zdroje financovania, ktoré sú na trhu dostupné.
   Činnosť FIIT počas predmetného obdobia prispela k podpore rozvoja a modernizácie ponuky cestovného ruchu v Portugalsku, a to prostredníctvom nákupu zariadení slúžiacich na cestovný ruch, ktoré sa následne prenajali malým a stredným podnikom.
   Činnosť FIIT je striktne v súlade s rozhodnutím Komisie K(94) 464 o schválení operačného programu „modernizácia hospodárskej štruktúry“ a podprogramu 4 „cestovný ruch a kultúrne bohatstvo“ v rámci RPS II. Toto rozhodnutie stanovilo vytvorenie turistických investičných fondov, ktorých hlavný účel zahŕňa najmä finančné ozdravenie, modernizáciu a predimenzovanie hotelových jednotiek.
   Európska komisia nerešpektovala právo na obranu, keďže po prvýkrát až v napadnutom rozhodnutí predložila otázku nepreukázania zlyhania trhu pri financovaní malých a stredných podnikov podporovaných prostredníctvom FIIT a kritizovala vnútroštátne orgány za to, že údajne neskúmali vhodným spôsobom ekonomickú životaschopnosť týchto podnikov vzhľadom na to, že sa obmedzili na refinancovanie ich pasív.
   Napadnuté rozhodnutie porušilo zásadu legitímnej dôvery tým, že sa v ňom rozhodlo o tom, že projekt FIIT nespĺňa požadované náležitosti, pokiaľ ide o spolufinancovanie EFRR, pretože Európska komisia v priebehu prezentácie programu vzbudila v [predstaviteľoch] portugalských orgánov pevné a legitímne presvedčenie o tom, že financovanie FIIT nebude spochybnené a tým viac, že právny rámec Spoločenstva, ktorý nebol v tom období vôbec jasný, pokiaľ ide o podmienky prípustnosti, neumožňoval preukázať existenciu zjavného nesprávneho právneho posúdenia v súvislosti so zákonnosťou tohto finančného nástroja.
   
      (1)  Nariadenie Rady (EHS) č. 2083/93 z 20. júla 1993, ktorým sa mení a dopĺňa nariadenie (EHS) č. 4254/88, na vykonanie nariadenia (EHS) č. 2052/88, pokiaľ ide o Európsky fond pre regionálny rozvoj (Ú. v. ES L 193, s. 34 — 38) (ES, DA, DE, EL, EN, FR, IT, NL, PT).